MONITOR EXTERN Nr. 12

                   1. Referendumul din Cipru privind reunificarea ţării

                   La 21 aprilie a.c., Secretarul general al Consiliului Europei, Walter Schwimmer, le-a recomandat, într-o scrisoare deschisă, ciprioţilor greci şi turci să voteze planul Naţiunilor Unite de reunificare a insulei Cipru. "Planul Kofi Annan de reunificare a Ciprului oferă pentru prima dată tuturor ciprioţilor o propunere concretă, echilibrată şi complexă pentru soluţionarea conflictului", a declarat W. Schwimmer. "La 24 aprilie, ciprioţii au şansa unică de a deschide o nouă pagină în istoria insulei, pentru a nu mai fi prizonierii experienţelor dramatice din trecut şi pentru a pune bazele unui Cipru stabil şi unit
", a spus oficialul CE. "Dacă nu veţi profita de această şansă unică, în mod sigur consecinţele vor fi serioase. O eventuală respingere a planului ONU va diviza şi mai mult cele două comunităţi", a avertizat W. Schwimmer, apreciind că Europa şi comunitatea internaţională nu vor înţelege irosirea acestei şanse, iar un alt plan ar putea fi realizat abia peste câţiva ani.

                   Comisarul european pentru Extindere, Gunther Verheugen, a criticat Guvernul cipriot grec pentru că a cerut populaţiei să voteze împotriva planului de reunificare a insulei. "Mă simt înşelat de Guvernul cipriot grec. Timp de două luni am avut încredere în liderii ciprioţi greci şi am creat toate condiţiile pentru acceptarea planului ONU de reunificare. Se pare că m-am străduit degeaba", a declarat G. Verheugen în faţa deputaţilor europeni. G. Verheugen  a denunţat atitudinea surprinzătoare a Guvernului cipriot grec, după ce preşedintele Republicii Cipru, Tassos Papadopoulos, s-a opus planului propus de Kofi Annan, secretarul general ONU. "T. Papadopoulos nu este de acord cu înfiinţarea unui stat federal propus de ONU, de UE şi chiar de el însuşi pentru a asigura un tratament egal celor două comunităţi, greacă şi turcă", a declarat comisarul european. "Am acceptat propunerea ciprioţilor greci ca soluţionarea conflictului să nu fie o condiţie pentru aderarea la UE. Dar Guvernul cipriot grec trebuie să facă tot posibilul pentru reunificarea insulei. Avem un acord clar din acest punct de vedere, iar T. Papadopoulos trebuie să îl respecte, pentru că un plan mai bun decât acesta nu va exista", a concluzionat Gunther Verheugen.

                   În acelaşi context, la 22 aprilie a.c., Rusia a făcut uz de dreptul său de veto pentru a bloca o rezoluţie anglo-americană înaintată Consiliului de Securitate ONU, privind planul de reunificare a Ciprului. Ceilalţi 14 membri ai Consiliului de Securitate s-au pronunţat în favoarea documentului, care prevedea măsuri pentru garantarea securităţii în cazul în care referendum-urile ce vor fi organizate în sectoarele turc şi elen ale Ciprului vor avea rezultate pozitive. Rusia a precizat că a respins rezoluţia deoarece aceasta a fost supusă discuţiilor înainte de desfăşurarea referendumurilor din Cipru. Proiectul va fi rediscutat în cadrul ONU la începutul lunii mai a.c.

*

                   Ciprioţii greci şi turci au votat, la 24 aprilie a.c., în cadrul unui referendum istoric asupra planului de reunificare a insulei, prezentat de ONU, care le-ar fi permis să se alăture împreună Uniunii Europene, la 1 mai 2004. 

                   În total, au fost chemaţi la urne 623.801 alegători, dintre care 480.165 ciprioţi greci şi 143.636 de ciprioţi turci, în sectorul grec al insulei, votul fiind obligatoriu. Planul lui Kofi Annan, care însumează 9.000 de pagini, îşi propune să pună capăt unei divizări de 30 de ani, defineşte Republica unificată a Ciprului ca o entitate federală, formată din două state egale din punct de vedere politic. De asemenea, documentul prevede ca regiunea turcă actuală să fie redusă în avantajul părţii elene, dar şi impunerea unor excepţii la libertatea de circulaţie în cadrul UE, pentru a evita revenirea refugiaţilor ciprioţi eleni în partea de nord a insulei. 

                   Ultimele sondaje publicate înainte de scrutin au apreciat că ciprioţii turci vor vota în favoarea planului, iar ciprioţii eleni se vor opune
. "Vrem ca situaţia să se schimbe pentru nepoţii noştri, astfel încât ei să poată deveni cetăţeni ai Uniunii Europene", a explicat un alegător cipriot turc. În schimb, în sud, majoritatea populaţiei se declară mândră să respingă planul considerat injust şi prea avantajos Turciei. "Vrem o soluţie, dar acest plan nu ne recunoaşte drepturile şi libertatea. Uitaţi-vă la Kosovo. Dacă vor fi mai numeroase voturile «Da», Kosovo s-ar putea muta aici", a afirmat un cipriot elen, care a fugit din partea de nord a insulei împreună cu familia, în 1974. 

                   "Este o zi istorică, ce va decide viitorul ţării noastre şi cer cetăţenilor ciprioţi să voteze cu responsabilitate şi demnitate", a declarat preşedintele cipriot grec Tassos Papadopoulos, susţinător al unei atitudini ferme faţă de regiunea turcă. 

                   Premierul cipriot turc, Mehmet Ali Talat, susţinător al planului de reunificare, a calificat şi el această zi drept istorică. "Obiectivul nostru este de a crea în Cipru un stat şi o ordine în care suferinţele de altădată să nu mai aibă motive de existenţă", a precizat M. Talat. 

                   Planul ONU pentru reunificarea Ciprului a fost respins de 75,83% dintre ciprioţii greci, conform rezultatelor oficiale ale referendumului, care arată că insula rămâne în continuare divizată, spre regretul Naţiunilor Unite, Uniunii Europene şi Statelor Unite. Absenţa de la vot - 10,82% - a fost mai mare decât cea înregistrată la alegerile prezidenţiale din februarie 2003. 

                   Uniunea Europeană, Naţiunile Unite, ţările din Europa şi Statele Unite şi-au exprimat regretul faţă de respingerea reunificării Ciprului de către ciprioţii greci. "A fost ratată o şansă istorică de soluţionare a problemei Ciprului", a menţionat trimisul special al Naţiunilor Unite în Cipru, Alvaro de Soto. El a dat citire, în numele secretarului general al ONU, Kofi Annan, unei declaraţii prin care acesta şi-a exprimat ideea că "avantajele reunificării nu au fost înţelese". Kofi Annan "regretă că ciprioţii turci nu pot să se bucure de avantajele de a fi membri ai Uniunii Europene de la 1 mai, însă speră că vor fi găsite modalităţi pentru soluţionarea situaţiei critice în care se află populaţia", se arată în comunicat. 

                   Comisia Europeană, dezamăgită că ciprioţii greci au respins planul de reunificare, a precizat că este dispusă să-i recompenseze pe ciprioţii turci care au votat în favoarea reîntregirii insulei. Potrivit unui comunicat al Comisiei, aceasta precizează că respectă decizia democratică a ciprioţilor greci, însă subliniază că a fost ratată o ocazie unică de reunificare a insulei. În acelaşi timp, forul european i-a felicitat pe ciprioţii turci care au votat în favoarea planului ONU. Comisia Europeană s-a declarat "dispusă să analizeze modul în care dezvoltarea economică a părţii de nord a Ciprului poate fi stimulată, dar orice decizie trebuie adoptată rapid, deoarece după 1 mai, Republica Cipru va avea drept de veto în cadrul UE". 

                   Conform unui comunicat emis de premierul Bertie Ahern, preşedinţia irlandeză a UE regretă că un Cipru unit nu se poate integra în Uniune la 1 mai 2004. 

                   Purtătorul de cuvânt al Guvernului elen, Theodoris Roussopoulos, a precizat că Grecia va sprijini eforturile în vederea reglementării definitive a problemei diviziunii insulei Cipru, în pofida respingerii planului Naţiunilor Unite. "În cadrul Uniunii Europene (...) toate statele vor fi interesate să continue eforturile în vederea apropierii între ciprioţii greci şi cei turci", a adăugat el. 

                   Şeful diplomaţiei germane, Joschka Fischer, şi-a exprimat dezamăgirea că ciprioţii din sud nu au sesizat importanţa planului de reunificare propus de Kofi Annan, Secretarul general al ONU. 

                   În Marea Britanie, ministrul de externe Jack Straw a emis un comunicat prin care îşi manifestă regretul faţă de respingerea planului ONU de către ciprioţii greci. "Sunt bucuros că populaţia cipriotă turcă a votat pentru reunificare (...), fapt care arată că a avut loc o schimbare de atitudine în cadrul acestei comunităţi în cursul ultimilor ani", a adăugat J. Straw. 

                   Ministrul turc al Afacerilor Externe, Abdullah Gul, şi-a manifestat uimirea faţă de eşecul referendumului, precizând că Turcia a dorit soluţionarea conflictului. A. Gul a mulţumit statelor şi liderilor politici care au depus eforturi în vederea reunificării Ciprului şi a cerut comunităţii internaţionale, în special UE, să înlăture sancţiunile impuse Republicii Turce a Ciprului de Nord, care a demonstrat că doreşte soluţionarea problemei intercipriote. 

                   "Multe persoane au votat «da», nu pentru că ar fi fost de acord cu planul ONU, ci pentru că erau frustrate de izolarea lor pe plan internaţional", a precizat liderul RTCN, Rauf Denktash, oponent al planului. Premierul cipriot turc, Mehmet Ali Talat, a apreciat că rezultatul referendumului ar trebui să-l determine pe R. Denktash să demisioneze, însă acesta a făcut imediat apel la încheierea embargoului. "Este momentul ca lumea să ne lase să comunicăm şi să facem comerţ liber şi să ne ajute la refacerea economiei. Uniunea Europeană şi Statele Unite au spus că ciprioţii turci nu vor fi abandonaţi dacă ciprioţii eleni vor vota «nu», să vedem dacă îşi vor ţine promisiunea", a declarat liderul turc. 

                   Purtătorul de cuvânt al Departamentului de Stat, Richard Boucher, a precizat că Statele Unite îi salută pe cei care au votat în favoarea planului ONU, în special pe ciprioţii turci, şi regretă opoziţia ciprioţilor eleni faţă de reunificarea insulei.
                   2. Reuniunea statelor membre ale Procesului de Cooperare în Europa de Sud-Est (SEECP)

                   Şefii de stat şi de guvern din nouă state care fac parte din Procesul de Cooperare în Europa de Sud-Est (SEECP
) s-au întâlnit, la 20 aprilie a.c., la Sarajevo pentru a discuta despre cooperarea regională în lupta împotriva crimei organizate. La reuniune au participat preşedinţii Bosniei-Herţegovina, Bulgariei, României, Serbiei-Muntenegru şi premierii din Croaţia, Albania, Grecia şi Turcia, Macedonia fiind reprezentată de preşedintele Parlamentului, Ljubco Jordanovski, care este şi preşedintele interimar al ţării după moartea lui Boris Trajkovski, la 26 februarie. 

                   Reuniunea de la Sarajevo a reprezentat şi preluarea de către România a preşedinţiei SEECP; ţara noastră a mai deţinut preşedinţia în perioada aprilie 1999 - martie 2000. 

                   Cei nouă lideri au discutat despre cooperarea regională împotriva crimei organizate, despre desfiinţarea vizelor şi despre colaborarea în domeniul transporturilor, telecomunicaţiilor şi energiei. 

                   În încheierea summit-ului participanţii la reuniune au afirmat că o mai bună cooperare între statele Europei de Sud-Est la toate nivelele - economic, social, politic, cultural - şi alinierea la standardele Uniunii Europene în ceea ce priveşte capacitatea administrativă, sistemul juridic şi lupta împotriva crimei organizate şi a corupţiei reprezintă componente vitale pentru transformarea regiunii Europei de Sud-Est într-o zonă stabilă şi prosperă. De asemenea, ei au ţinut să sublinieze în Declaraţia adoptată în cadrul reuniunii de la Sarajevo, necesitatea promovării reformelor economice, sociale şi democratice în regiune, astfel încât să se realizeze o tranziţie către democraţii şi economii de piaţă funcţionale în ţările din zonă. 

                   Semnatarii Declaraţiei au condamnat recentele violenţe interetnice din Kosovo, precum şi atacurile teroriste din lume, reafirmându-şi angajamentul ferm de a contribui la eforturile internaţionale de combatere a tuturor formelor de terorism. Cei nouă şefi de stat şi de guvern au făcut apel la toţi liderii din Kosovo, în special la cei ai comunităţii etnicilor albanezi, să ia măsuri pentru a se asigura că nu se vor mai repeta acte de violenţă similare celor din urmă cu câteva săptămâni şi au subliniat faptul că prezenţa misiunii NATO - KFOR - în Kosovo rămâne în continuare esenţială. 

                   Aducerea în faţa instanţei a tuturor celor acuzaţi de crime de război şi deplina cooperare cu Tribunalul Penal Internaţional pentru Fosta Iugoslavie reprezintă o condiţie esenţială pentru realizarea obiectivelor propuse în cadrul Procesului de Cooperare din Europa de Sud-Est, au mai afirmat membrii SEECP în declaraţia comună.

                   3. Alegerile prezidenţiale din Austria

                   Cetăţenii cu drept de vot din Austria au fost chemaţi la urne, la 25 aprilie a.c., pentru a-l alege pe viitorul preşedinte al ţării prin vot direct şi universal, pentru un mandat de şase ani care poate fi reînnoit. Preşedintele este comandantul suprem al armatei şi îl numeşte pe premierul ţării, dar dispune de prerogative limitate. 

                   Doi candidaţi s-au confruntat pentru funcţia deţinută în prezent de Thomas Klestil, care a avut, din 1992, două mandate: Heinz Fischer
, candidatul social-democraţilor austrieci (SPO), membru al legislativului austriac din anul 1971 şi  Benita Ferrero-Waldner
, din partea conservatorilor (OeVP), actualul ministru de externe în cabinetul condus de Wolfgang Schussel. 

                   Precedentele alegeri prezidenţiale din această ţară au avut loc la 19 aprilie 1998. Thomas Klestil a fost reales în funcţie cu 63,5% din voturile exprimate, principalul său contracandidat, Gertraud Knoll obţinând 13,5% din sufragii. La scrutinul de acum şase ani, s-a înregistrat o rată de participare de 74,4%. 

                   Potrivit rezultatelor finale, social-democratul Heinz Fischer a câştigat alegerile prezidenţiale obţinând 52,41% din voturi, în timp ce B. Ferrero-Waldner a fost votată de 47,59% dintre alegători. 

                   Heinz Fischer, în vârstă de 65 de ani, fost vicepreşedinte al Consiliului Naţional - Camera inferioară a Parlamentului austriac - va fi primul preşedinte social-democrat (SPO) al Austriei din ultimii 18 ani. Preşedintele SPO, Alfred Gusenbauer, a salutat această victorie, declarând că reprezintă un avertisment pentru Guvernul de coaliţie al cancelarului conservator Wolfgang Schuessel şi al extremei-drepte (FPO). 

                   Victoria SPO intervine după doar un an şi jumătate de la victoria istorică a Partidului Conservator al lui W. Schuessel la alegerile legislative din noiembrie 2002, când a obţinut 42% din voturi. 

                   În martie 2004, conservatorii au înregistrat două înfrângeri majore în cadrul scrutinelor regionale din provinciile Salzburg şi Carinthia, considerate ca fiind rezultatul respingerii politicii de reforme sociale ale Guvernului. 

                   Cancelarul W. Schuessel i-a solicitat lui B. Ferrero-Waldner, duminică, să nu renunţe la funcţia de ministru de externe. Cancelarul a lăsat să se înţeleagă că scrutinul nu va modifica politica guvernului. "Urmăm o cale curajoasă, pentru succesul Austriei. Suntem siguri că, în final, aceasta va fi recompensată", a declarat el. 

                   Secretarul general al Partidului Conservator, Reinhold Lopatka, a declarat că alegerile au "opus două personalităţi şi nu două tabere politice", apreciind că victoria stângii reprezintă doar într-o mică măsură o sancţionare a reformelor nepopulare ale Guvernului. El a precizat că înfrângerea suferită de conservatori ar putea declanşa dezbateri în cadrul partidului, având în vedere că există persoane care nu sunt de acord cu alianţa lui W. Schuessel cu extrema-dreaptă a lui J. Haider. 

                 H. Fischer, care va prelua funcţia la 8 iulie, este al optulea preşedinte al Austriei, din 1945.

                   Mass-media austriece apreciază că Heinz Fischer a câştigat alegerile prezidenţiale pentru că Austria este un stat profund conservator. "Austria este o ţară foarte conservatoare şi de aceea a câştigat Heinz Fischer. El este un conservator, şi asta în înţelesul strict al cuvântului, adică legătura cu ambele lucruri sfinte ale conştiinţei austriece: neutralitatea şi statul social - deşi tocmai aceste teme el nu le va putea influenţa, prin statutul său de preşedinte", se arată într-un comentariu al cotidianului "Der Standard". 

                   Deşi rolul şefului statului este unul de reprezentare şi mai puţin de decizie în problemele importante ale ţării, mass-media speră că noul preşedinte va reuşi să provoace dezbateri privind chestiunile esenţiale pentru viitorul ţării şi astfel să stabilească o agendă de priorităţi. "Der Standard", consideră că preşedintele ar trebui să exercite o mai mare presiune asupra guvernului, nu doar să facă aluzii şi sugestii în interviuri şi în discursurile ţinute la deschiderile oficiale sau la simpozioane. 

                   "Modestie, în loc de protocol, reţinere, în loc de ambiţie de putere, apropiere de cetăţeni, în loc de distanţare, linişte, în loc de afirmare vanitoasă: toate acestea poate şi trebuie să le preia preşedintele Heinz Fischer de la modelul său declarat, Rudolf Kirchschlaeger", afirmă cotidianul "Kurier", făcând referire la ultimul preşedinte social-democrat al Austriei, al cărui al doilea mandat a luat sfârşit în 1986. 

                   Şi prestaţia contracandidatei lui H. Fischer, ministrul de externe Benita Ferrero-Waldner, a fost analizată de presa austriacă şi tocmai "comportamentul ei ofensiv şi respectabil din campanie", precum şi rezultatul obţinut în alegeri, o califică pentru a fi menţinută în continuare ministru de externe, consideră "Der Standard". 

                   4. Situaţia din Orientul Mijlociu

                   Reprezentanţi ai 14 din totalul de 57 de state membre ale Organizaţiei Conferinţei Islamice (OCI) s-au reunit la 22 aprilie a.c., în capitala Malaieziei, Kuala Lumpur, pentru o reuniune de urgenţă consacrată în principal problemei palestiniene. Preşedintele Malaieziei, ţară care asigură preşedinţia în exerciţiu a OCI, a propus o reuniune de urgenţă la nivel de miniştri de externe şi de înalţi responsabili la cererea preşedintelui Autorităţii Naţionale Palestiniene, Yasser Arafat, după sprijinul anunţat de preşedintele american George W. Bush faţă de planul israelian de retragere din Fâşia Gaza. 

                   Într-un interviu acordat înaintea începerii reuniunii, ministrul malaiezian de externe, Syed Hamid Albar, a afirmat că "OCI susţine o implicare mai mare şi mai constructivă a comunităţii internaţionale în susţinerea foii de parcurs şi pentru schimbarea atitudinii SUA, care sprijină deschis Israelul". 

                   În comunicatul final al reuniunii, reprezentanţii celor 14 state musulmane au cerut Statelor Unite ale Americii să-şi retragă sprijinul pentru planul de retragere din Fâşia Gaza al premierului israelian Ariel Sharon, care, în opinia lor, "prejudiciază procesul de pace". Planul lui A. Sharon a fost considerat insuficient deoarece nu prevede şi desfiinţarea coloniilor evreieşti din Cisiordania, ceea ce contrazice, potrivit comunicatului, prevederile foii de parcurs, care prevede crearea până în 2005 a unui stat palestinian care să coexiste paşnic cu Israelul. 

                   Participanţii la reuniune au solicitat Consiliului de Securitate al ONU să "examineze posibilitatea de a trimite forţe ONU de menţinere a păcii sau de a crea un mecanism internaţional însărcinat cu menţinerea ordinii, pentru a asigura aplicarea foii de parcurs. Nici o parte nu are dreptul de a face concesii Israelului în privinţa drepturilor naţionale ale palestinienilor".

*

                   La 24 aprilie a.c., premierul palestinian Ahmad Qorei a lansat un apel către comunitatea internaţională în care insistă pentru apărarea vieţii liderului palestinian Yasser Arafat, după ameninţările proferate de premierul israelian Ariel Sharon. În apelul difuzat de agenţia oficială palestiniană Wafa, Ahmad Qorei insistă pe lângă "Consiliul de Securitate al ONU şi ţările interesate de securitatea în Orientul Mijlociu să depună eforturi pentru a fi identificate garanţii care să-l împiedice pe premierul Ariel Sharon să aducă atingere vieţii preşedintelui Y. Arafat". "Orice eventual act de nebunie nu poate decât să împingă regiunea în abis şi va provoca năruirea definitivă a eforturilor de pace", se spune în apel. 

                   Secretarul de stat american Colin Powell l-a avertizat pe Ariel Sharon că preşedintele George W. Bush se opune oricărui atac împotriva lui Yasser Arafat şi i-a reamintit angajamentul său de a nu aduce atingere vieţii liderului palestinian. 

                   La rândul său, premierul Ariel Sharon a declarat că "am promis în urmă cu trei ani preşedintelui american, George W. Bush, că nu voi aduce atingere lui Y. Arafat, dar nu mai respect această promisiune şi Y. Arafat nu mai dispune de imunitate".

                   Preşedintele egiptean, Hosni Mubarak, i-a adresat un mesaj omologului său american, George W. Bush, cu privire la ameninţările formulate de către premierul israelian, Ariel Sharon, la adresa preşedintelui Autorităţii Naţionale Palestiniene, Yasser Arafat. Potrivit şefului diplomaţiei egiptene, Ahmed Maher, în mesaj se face referire la "caracterul periculos al ameninţărilor israeliene faţă de preşedintele Y. Arafat". "Ca element adiţional la faptul că ar fi o crimă de neuitat, nu va obţine nimic întrucât toţi palestinienii îşi cer drepturile lor şi nu se vor opri dacă va fi eliminată o persoană sau va apărea alta în locul ei. Orice ar face guvernul israelian sau oricât de mult ar distruge sau ucide el, nu va elimina poporul palestinian care va continua să-şi ceară drepturile", a apreciat el.

                   5. Problema arsenalului nuclear israelian

                   Israelul a menţinut misterul, în ultimii 40 de ani, asupra capacităţilor sale nucleare, cu toate că experţii sunt convinşi că statul evreu dispune de un arsenal atomic a cărui amploare a fost dezvăluită de Mordehai Vanunu
. 

                   "Israelul nu dispune de armament nuclear şi nu va fi prima ţară care să îl introducă în Orientul Mijlociu", a fost laitmotivul oficialilor israelieni, începând cu 1965, data inaugurării centralei nucleare Dimona, amplasată în sudul Israelului. De asemenea, Israelul dispune de o altă centrală cu uz civil, situată la Nahal Sorek, la sud de Tel Aviv. 

                   Statul evreu a încheiat, în 1969, un acord cu Statele Unite, potrivit căruia liderii israelieni nu pot face declaraţii publice referitoare la potenţialul nuclear al ţării lor şi nu pot efectua teste nucleare. În schimb, autorităţile americane şi-au luat angajamentul de a nu exercita presiuni în legătură cu acest dosar. 

                   Programul nuclear este supus cenzurii militare. Presa israeliană a publicat fotografii prin satelit ale instalaţiilor nucleare situate la vest de Ierusalim, prezentate drept locaţii de depozitare a rachetelor nucleare. 

                   Pentru a evita orice amestec străin, Israelul nu a semnat Tratatul de Neproliferare Nucleară - în aceeeaşi situaţie fiind şi India, Pakistan şi Cuba. Acest document ar fi obligat autorităţile israeliene să accepte inspecţiile Agenţiei Internaţionale pentru Energie Atomică (AIEA). 

                   Nici un lider israelian nu a făcut declaraţii referitoare la capacităţile nucleare ale ţării, până în prezent. Totuşi, în ultimii ani, aluziile despre acest subiect au devenit din ce în ce mai transparente, în special cele formulate de Shimon Peres, care este considerat artizanul programului nuclear israelian, lansat la sfârşitul anilor '50, în colaborare cu Franţa. "Suspiciunile care planează asupra acestui dosar sunt constructive, pentru că intensifică forţa noastră de descurajare", a afirmat S. Peres, care a ocupat funcţia de director general în Ministerul Apărării, în perioada în care Franţa era aliat şi principal furnizor de armament al statului evreu. 

                   S. Peres a recunoscut, în noiembrie 2001, într-un documentar difuzat de postul public israelian de televiziune, că Franţa a acceptat, în 1956, să doteze Israelul cu o capacitate nucleară. "Dintre cele patru ţări care, în perioada respectivă aveau capacităţi nucleare - Statele Unite, Uniunea Sovietică, Marea Britanie şi Franţa - aceasta din urmă era singura care ne putea ajuta", a recunoscut S. Peres. Conform autorilor documentarului, liderii israelieni nu ar recurge la opţiunea nucleară decât în patru cazuri: dacă statul evreu ar fi atacat cu arme chimice sau bacteriologice, dacă aviaţia ar fi distrusă, dacă armatele arabe ar invada teritoriul israelian sau în cazul unui atac nuclear. 

                   Experţii militari străini apreciază că Israelul dispune de 100 până la 200 de bombe atomice care ar putea fi lansate din avioane sau ar putea fi ataşate rachetelor balistice cu rază mijlocie şi lungă de acţiune de tip "Jericho". O serie de experţi militari au afirmat că Israelul a echipat trei submarine cu rachete de croazieră dotate cu focoase nucleare. 

                   În decembrie 2003, directorul general al AIEA, Mohamed ElBaradei, a criticat faptul că Israelul dispune de capacităţi nucleare, declarând că acest lucru "accelerează cursa pentru înarmare şi reprezintă un pericol în Orientul Mijlociu".

                   6. Noi opinii privind combaterea terorismului

                   Potrivit analiştilor, europenii sunt ferm decişi să lupte împotriva terorismului şi sunt uniţi în această privinţă, însă soluţiile pe care le susţin scot în evidenţă diferenţele de opinie existente pe aceasta temă între ei şi americani. Combaterea terorismului reprezintă un obiectiv comun pentru europeni şi americani, dar europenii cred în puterea dialogului, a soluţiilor negociate, mai ales în privinţa situaţiei din Orientul Mijlociu, în schimb, americanii susţin că metodele mai dure sunt şi mai eficiente.

                   După ce posturile de televiziune Al Jaazira şi Al Arabiya au difuzat, recent, un mesaj atribuit liderului reţelei teroriste Al-Qaeda, Ossama bin Laden, în care acesta propune un armistiţiu statelor europene care se angajează să nu intervină împotriva unor ţări musulmane, liderii statelor europene, inclusiv ai ţărilor care au considerat oportună implicarea lor militară în Irak, au exclus în unanimitate posibilitatea oricăror negocieri cu teroriştii.

                   "Nu se pune problema să negociem sub ameninţare teroristă. Este complet imposibil", a afirmat preşedintele Comisiei Europene, Romano Prodi, aceeaşi poziţie fiind exprimată şi de miniştrii europeni de externe, reuniţi recent la Tullamore, în Irlanda.

                   "Nu negociem cu teroriştii", a declarat, la rândul său, şeful diplomaţiei irlandeze, Brian Cowen. Potrivit analiştilor, cuvintele sale sintetizează poziţia unanimă a statelor europene, inclusiv a celor care s-au opus războiului din Irak. Marea Britanie, Italia, Spania şi Polonia - patru ţări prezente cu efective militare în Irak - au exclus orice posibilitate de negociere cu teroriştii, la fel ca Franţa şi Germania, care s-au opus, anul trecut, unei intervenţii militare în Irak. 

                   Reuniţi la Viena, la numai o zi după difuzarea mesajului lui Ossama bin Laden, miniştrii de interne din cinci ţări actuale membre UE şi alte cinci din Europa Centrală şi de Est ce vor adera la 1 mai 2004 la forul comunitar şi-au reafirmat hotărarea de a lupta împotriva terorismului şi de a nu se lăsa intimidaţi.

                   "Teroriştii încearcă să ne divizeze. Răspunsul nostru, al miniştrilor de interne, este mobilizarea şi afirmarea unităţii noastre", a declarat în acest context ministrul francez de interne, Dominique de Villepin. O parte a oficialilor sunt de părere că propunerea făcută prin înregistrarea audio este o tentativă de a-i diviza pe aliaţii americani şi europeni, o încercare de a-i încuraja pe europeni să facă presiuni asupra guvernelor lor de a înceta sprijinul faţă de operaţiunile militare ale SUA în ţările musulmane. Alţii cred că s-ar putea ca propunerea respectivă să conţină un mesaj către militanţi ai reţelei Al- Qaeda de a înceta atacurile împotriva Europei în scopul de a evita o amplificare a sprijinului faţă de războiul SUA împotriva terorismului.

                   Astfel, în Italia, ţară care a trimis în Irak 3.000 de militari şi unde opinia publică a fost şocată la aflarea veştii privind uciderea unui civil italian luat ostatic de către militaţi în Irak, ministrul de externe, Franco Frattini, a declarat că "este de neconceput să se trateze cu Ossama bin Laden". La rândul său, preşedintele francez Jacques Chirac, unul dintre cei mai fermi opozaţi faţă de războiul din Irak, a declarat: "Nu se poate trata cu teroriştii".

                   Faţă de poziţia fermă a liderilor europeni, secretarul de stat american Colin Powell şi-a exprimat satisfacţia, declarând: "Comunitatea internaţională îşi dă seama că nu poate ceda în faţa unor asemenea ameninţări".

                   În mesaj se afirmă că propunerea de armistiţiu este "o iniţiativă de reconciliere ca răspuns la recentele evoluţii pozitive ce au avut loc", o referire la înfrângerea suferită de guvernul spaniol de dreapta condus de Jose Maria Aznar, un puternic susţinător al războiului din Irak, la alegerile din martie a.c., după atacurile teroriste de la Madrid, soldate cu peste 190 de morţi. Dar, viitorul guvern spaniol, care a promis retragerea celor 1.300 de militari ai Spaniei din Irak, a denunţat şi el mesajul lui Ossama bin Laden. "Ceea ce dorim este pace, democraţie şi libertate. Nu trebuie să-l ascultăm sau să răspundem celui care vorbeşte în înregistrare", a declarat şeful diplomaţiei spaniole, Miguel Angel Moratinos.

                   Romano Prodi, care s-a opus războiului din Irak, a salutat decizia Spaniei de a-şi retrage trupele din Irak şi a apreciat că ea, pe de o parte, sporeşte presiunea asupra comunităţii internaţionale de a soluţiona criza irakiană şi, pe de altă parte, "a contribuit la prevenirea unei fracturi în politica europeană faţă de Irak".

                   Germania, care s-a opus războiului din Irak, dar care contribuie la antrenarea poliţiei irakiene, a respins şi ea propunerea. "Orice încercare de a diviza Europa va eşua", a declarat cancelarul german Gerhard Schroeder. Un purtător de cuvânt al guvernului german a afirmat că ţările "trebuie să lupte în continuare împreună împotriva terorismului internaţional şi Germania îşi va aduce contribuţia în acest sens".

                   Susţinătoare ferventă a războiului din Irak, unde a trimis 8.700 de militari, Marea Britanie a respins propunerea de pace: "Trebuie să tratăm astfel de cereri şi propuneri ale Al Qaeda cu dispreţul pe care aceasta îl merită", a declarat ministrul britanic de externe Jack Straw, adaugând: "Mă tem că aceasta este încă o tentativă făţişă de divizare a comunităţii internaţionale".

                   Europenii, deseori criticaţi de Statele Unite că nu ar fi suficient angajaţi în lupta împotriva terorismului, au anunţat o serie de măsuri menite să întărească această luptă, după atentatele de la Madrid. Astfel a fost numit un coordonator al acţiunilor de luptă împotriva terorismului la nivel comunitar, în persoana olandezului Gijs De Vries, Uniunea Europeană angajându-se să-şi coordoneze mai bine eforturile în lupta împotriva terorismului.

                   Miniştrii de interne şi alţi oficiali din 11 state actuale şi viitoare membre ale Uniunii Europene, reuniţi la Viena, au decis întărirea cooperării la nivel european în scopul combaterii mai eficiente a terorismului, crimei organizate şi imigraţiei ilegale. Oficialii europeni au hotărât intensificarea schimbului de informaţii între poliţiile naţionale, consolidarea organismului european de poliţie, Europol, şi creşterea cooperării în vederea protejării noilor frontiere ale Uniunii, după extinderea de la 1 mai a.c. "Imigraţia ilegală are implicaţii directe asupra vieţii în toate ţările europene", a declarat ministrul francez de interne, Dominique de Villepin, care a avertizat că acest fenomen este legat de terorism şi de reţelele de crimă organizată.

                   Potrivit analiştilor, dincolo de măsurile de securitate adoptate, europenii - inclusiv cei ce au considerat oportună angajarea lor în Irak - au subliniat necesitatea combaterii "de la radăcină a terorismului". Cu toate că  lichidarea terorismului reprezintă un obiectiv comun pentru europeni şi americani, totuşi, soluţiile susţinute sunt diferite, iar acest lucru a fost demonstrat şi de poziţiile adoptate după asasinarea de către Israel a liderului mişcării islamiste palestiniene Hamas, Abdelaziz al ​Rantissi.

                   Preşedinţia irlandeză a Uniunii Europene a condamnat ferm asasinarea liderului Hamas şi a cerut "încetarea imediată a violenţelor", adăugând că "execuţiile fără proces contravin dreptului internaţional, a cărui respectare marchează diferenţa majoră dintre guvernele democratice şi grupările teroriste".

                   Preşedinţia irlandeză în exerciţiu a Uniunii Europene a reafirmat sprijinul forului comunitar faţă de planul de pace elaborat de comunitatea internaţională pentru soluţionarea conflictului israeliano-palestinian. "Credem ferm că foaia de parcurs, vizând crearea unui stat palestinian în 2005, aşa cum a fost ea elaborată de Cvartetul pentru Orientul Mijlociu, constituie baza unei reglementări durabile, drepte şi paşnice", a declarat şeful diplomaţiei irlandeze, Brian Cohen. Uniunea Europeană a afirmat că nu va fi de acord cu o eventuală modificare unilaterală a graniţelor din Orientul Mijlociu, după ce preşedintele american, George W. Bush, a afirmat că Israelul poate să păstreze o parte din teritoriile arabe cucerite în anul 1967. "Uniunea Europeană nu va recunoaşte nici o modificare a graniţelor de dinainte de 1967, cu excepţia celor convenite prin acorduri între părţi", se arată într-un comunicat al minstrului irlandez de externe, Brian Cowen, în numele preşedinţiei Uniunii Europene. El a mai subliniat faptul că orice acord încheiat între israeliani şi palestinieni "trebuie să includă şi o soluţie convenită de ambele părţi, justă, corectă şi realistă a problemei refugiaţilor". 

                   Înaltul reprezentant al Uniunii Europene pentru Politică Externă şi de Securitate Comună, Javier Solana, a salutat planul israelian de retragere din Fâşia Gaza, reafirmând totodată poziţia UE privind necesitatea unui acord negociat între părţi. "Propunerile premierului israelian, Ariel Sharon, privind retragerea din Fâşia Gaza oferă o ocazie de a relansa aplicarea foii de parcurs aprobate de Consiliul de Securitate al ONU", a apreciat Javier Solana, într-un comunicat dat publicităţii la Bruxelles. Oficialul european a subliniat că UE consideră că un acord negociat privind existenţa a două state suverane şi independente, Israel şi Palestina, constituie "singurul mijloc de a ajunge la o pace definitivă".

                   Palestinienii şi-au exprimat nemulţumirea cu privire la sprijinul exprimat de preşedintele SUA, George W. Bush, faţă de planul de retragere din Fâşia Gaza prezentat la Washington de Ariel Sharon, care prevede menţinerea unor colonii evreieşti în Cisiordania. În schimb, Statele Unite nici nu s-au declarat de acord cu asasinarea liderului Hamas dar nici nu au condamnat-o, insistând asupra dreptului Israelului de a se apăra. "Aşa cum am afirmat deseori, Israelul are dreptul de a se apăra împotriva atentatelor la adresa sa", a subliniat purtătorul de cuvânt al Casei Albe, Scott McClellan.

                   În contextul actual din Orientul Mijlociu, unii analişti politici sunt de părere că Europa poate juca un rol ceva mai mare decât până acum, iar aceasta pare să fie şi opinia a trei foşti emisari americani pentru Orientul Mijlociu, exprimată în cursul unor recente întâlniri cu diplomaţi şi oficiali germani. În opinia analiştilor, întrebarea care persistă, însă, este de ce Europa şi Statele Unite nu reuşesc să ajungă la o poziţie comună în privinţa soluţiilor ce se impun în principalele probleme actuale: Orientul Mijlociu, Irakul şi terorismul internaţional.

                   7. Opinii privind noua ordine mondială

                   «Evenimentele din Irak, provocate în totalitate de acţiunile autocratice şi după cum s-a dovedit, nemotivate ale USA, sunt de natură să aducă Europa în pragul unui conflict cu lumea musulmană. Acest lucru este cu atât mai periculos, cu cât însăşi Europa unită îşi demonstrează incapacitatea de a acţiona în faţa ameninţărilor. Cheia problemei constă tocmai în faptul că ameri​canii sunt cei care acţionează în numele a tot ceea ce altădată era denumit Europa, iar acum trebuie să fie denumit "Civilizaţie Euroatlantică" (CEA) chiar dacă teritoriul SUA este separat de toate potenţialele teatre de acţiuni militare de două oceane şi mii de kilometri, apreciază cunoscutul analist rus; Vitali Tretiakov, într-un articol publicat în cotidianul "Rossiiskaia Gazeta".

                   V. Tretiakov consideră că această civilizaţie este formată din trei subiecţi, iar pretenţiile SUA la o repre​zentare exclusivă a intereselor lor în afara acestei civilizaţii sunt neîntemeiate şi iresponsabile. Cu atât mai mult cu cât SUA înlocuiesc în perma​nenţă interesele comune ale CEA cu ale lor personale, mini​malizând interesele propriu-​zise ale Europei şi ignorând interesele Rusiei.

                   Este necesar să recunoaştem că actuala ordine mondială nu mai este una potrivită şi ea ar trebui să fie înlocuită cu una nouă, cea a mai multor civilizaţii, consideră analistul rus. "Oricât de fantezist ar părea acest scenariu, care, în opinia mea, este capabil să scoată CEA din impasul în care aroganţa SUA, duplicitatea Europei şi slăbiciunea Rusiei au împins civilizaţia noastră,  sunt convins că mai devreme sau mai târziu vom ajunge la ceva asemănator sau pur şi simplu vom dispărea", afirmă Vitali Tretiakov.

                   Strategia de supravieţuire a CEA în faţa ameninţărilor şi provocărilor interne şi externe cu care se confruntă astăzi trebuie să cuprindă recunoaşterea şi fixarea documentară a unităţii şi a celor trei subiecţi ai CEA, prin intermediul semnării de către Uniunea Europeană, Rusia şi SUA a Cartei Euroatlantice şi creării Uniunii Euroatlantice (UEA). Potrivit analistului rus, Carta trebuie să cuprindă următoarele articole:

                   1. Recunoaşterea unităţii CEA pe baza:

                        - culturii creştine şi tradiţiei de civilizaţie;

                        - democraţiei şi utilizării responsabile în interesul în​tregii CEA, al ţărilor şi popoare​lor sale, al cetăţenilor săi, a instituţiei drepturilor şi libertăţilor civile şi democratice;

                        - refuzului de a soluţiona prin forţă conflictele interne dintre civilizaţii şi respingerea concurenţei inechitabile din toate domeniile şi sferele, inclusiv cea ideologică;

                        - răspunderii colective pentru soarta CEA şi pentru menţinerea statutului său de lider mondial; 

                        - recunoaşterii statutului de lider istoric şi a răspunderii istorice supreme din partea a trei subiecti principali ai CEA, in​clusiv în ceea ce priveşte răspunderea celor trei subiecţi principali ai CEA pentru teritoriile istorice care le-au fost încredinţate;

                        - luării în considerare a particularităţilor istorice de dezvoltare a diverşilor membri ai CEA şi transferării răspunderii pentru stabilirea, dezvoltarea şi funcţionarea instituţiilor demo​cratice în diverse părţi ale CEA în mâinile fiecăruia dintre cei trei subiecţi principali ai CEA, în graniţele teritoriilor lor canonice;

                        - liberei concurenţe dintre cei trei subiecţi principali ai CEA, în prezenţa unor acţiuni solidare în afara CEA; 

                        - deschiderii CEA în faţa unor relaţii de concurenţă dar şi de bună vecinătate cu alte civilizaţii ale Pământului, în condiţiile apărării intereselor legitime ale CEA şi ale menţi​nerii CEA în teritoriile sale canonice;

                        - apărării colective a terito​riilor canonice ale CEA în faţa atacurilor din afară;

                        - garanţiei dezvoltării libere a formaţiunilor teritoriale ale altor civilizaţii pe teritoriul CEA, cu respectarea, de către acestea, a principiilor şi normelor morale ale CEA;

                        - posibilităţii aderării la CEA a altor ţări şi formaţiuni terito​riale, pe baza exprimării, de către popoarele lor, a voinţei proprii şi a acordului dat de Organism​ul legislativ suprem al UEA.

                   2. Instituirea Adunării Euro​atlantice a UEA, care să lucreze pe bază permanentă şi care sa aibă patru obiective principale:

                        a)  elaborarea Constituţiei UEA; 

                        b) elaborarea unor decizii obligatorii pentru toţi membrii UEA, care vizează interesele tuturor membrilor CEA;

                        c) crearea unor instituţii colec​tive, necesare pentru respecta​rea intereselor comune ale CEA, înainte de adoptarea Constituţiei Euroatlantice;

                        d) desfiinţarea organizaţiilor şi structurilor internaţionale perimate, care nu corespund intereselor CEA în calitate de tot unitar, dar care continuă să funcţioneze pe teritoriul său.

                   3. Deputaţii Adunării Euro​atlantice vor fi delegaţi de parlamentele membrelor UEA după următoarele cote:

                        - din partea UE - 25 de deputaţi; 

                        - din partea Rusiei - 25 de deputaţi;

                        - din partea SUA - 25 de deputaţi;

                        - din partea altor ţări ale UEA, care nu intră în componenţa nici unuia dintre cei trei subiecţi ai UEA - câte un deputat.

                   4. Orice ţară din cadrul UEA, care până la această oră nu intră în componenţa nici unuia dintre cei trei subiecţi principali ai UEA, are dreptul să adere, prin intermediul liberei exprimări a voinţei poporului său, la unul dintre cei trei subiecţi, pe al cărui teri​toriu canonic se află.

                   5. Pe teritoriul UEA se folosesc cel puţin trei valute: ​dolarul SUA, euro şi rubla rusească. Folosirea altor valute naţionale reprezintă dreptul legitim al unui membru al UEA. 

                   6. Acţiunile colective de forţă ale UEA în afara teritoriului său canonic sunt posibile doar în cazul în care în favoarea lor votează cel puţin 75% dintre deputaţii Adunării Euro​atlantice. În caz contrar, fiecare dintre cei trei subiecţi principali ai CEA are dreptul să între​prindă astfel de acţiuni după cum consideră de cuviinţă şi după propriile forţe, ştiind totodată că este garantată neutralitatea celorlaţi subiecţi şi membri ai UEA, însă nu şi sprijinul lor direct. 

                   7. Integritatea teritorială şi securitatea naţională a oricărui membru al UEA este garantată în faţa oricărui atac din afara UEA de către forţele militare ale tuturor celorlaţi membri ai UEA şi mai ales ale celor trei subiecţi principali.

                   8. Teritoriul canonic al Eu​ropei este Europa, excluzând teritoriul fostei URSS, dar incluzând teritoriul Estoniei, Letoniei şi Lituaniei. Teritoriul canonic al Rusiei este teritoriul fostei URSS, excluzând Estonia, Letonia şi Lituania. Totodată, din acest teritoriu nu trebuie să facă parte teritoriile tuturor republicilor central-asiatice din fosta URSS, care nu vor dori să intre în UEA. Teritoriul canonic al SUA este SUA.

                   9. Elaborarea reformei Organizaţiei Naţiunilor Unite, care să ţină cont de crearea UEA.»            

	� Între cele două comunităţi ale insulei au apărut fricţiuni din anii 1960, producându-se chiar masacre împotriva ciprioţilor turci. În 1974, o lovitură de stat a ultranaţionaliştilor eleni care voiau să alipească insula Greciei a determinat invazia armatei turce în partea de nord a Ciprului. 





	� În cazul în care rezultatul referendum-ului organizat într-una dintre zone este negativ, numai ciprioţii eleni se vor alătura Uniunii Europene, la 1 mai 2004. 





	� Procesul de Cooperare din Europa de Sud-Est a luat fiinţă în anul 1996, ca o iniţiativă de cooperare regională şi este o structură subregională, neinstituţionalizată. Obiectivul său este consolidarea cooperării regionale prin măsuri de întărire a stabilităţii şi securităţii, a relaţiilor de bună vecinătate, precum şi prin intensificarea cooperării în domeniile economic, al infrastructurii, justiţiei, culturii şi comunicaţiilor. 


	Documentele de lucru ale SEECP sunt: Carta relaţiilor de bună vecinătate, adoptată la Bucureşti, în februarie 2000, şi Planul de Acţiune. 


	Din SEECP, organizaţie înfiinţată în 1997, fac parte opt ţări, Croaţia având statut de observator.


	Coordonarea SEECP este asigurată, prin rotaţie anuală, cu începere de la 1 martie, de preşedinţia în exerciţiu. Aceasta reprezintă SEECP la reuniunile internaţionale şi găzduieşte reuniunile prevăzute de mecanismul de consultare. În funcţie de evoluţiile regionale, preşedinţia în exerciţiu poate convoca şi reuniuni extraordinare ale statelor membre. De asemenea, secretariatul SEECP este asigurat tot de statul care deţine preşedinţia în exerciţiu. 


	La nivelul şefilor de state sau de guverne, în cadrul SEECP au avut loc, până în prezent, şapte reuniuni: la Creta (noiembrie 1997), Antalya (octombrie 1998), Bucureşti (februarie 2000), Skopje (octombrie 2000 şi februarie 2001). Ultimele două reuniuni au avut loc la Tirana (martie 2002) şi la Belgrad (aprilie 2003). SEECP s-a reunit, la nivelul miniştrilor de externe, la Sofia (iulie 1996), Salonic (iunie 1997), Istanbul (iunie 1998), la Bucureşti (martie şi decembrie 1999), Ohrid (iulie 2000), New York (septembrie 2000), Tirana (mai 2001), Belgrad (iunie 2002) şi în Sarajevo (iunie 2003). 





	� A deţinut, din 1990, timp de două legislaturi, preşedinţia Nationalrat-ului, Camera inferioară a Parlamentului, iar în perioada 1983-1987 a deţinut funcţia de ministru al ştiinţei în cabinetul Fred Sinowatz. De asemenea, Fischer a devenit profesor de ştiinţe politice în cadrul Universităţii din Innsbruck în anul 1993. 


	� În perioada 1995-2000 a fost secretar de stat în guvernele conduse de cancelarii Franz Vranitzky şi Viktor Klima. 





� Mordehai Vanunu, care a fost eliberat, la 21 aprile a.c., din închisoarea Shekma, după 18 ani de detenţie, a dezvăluit faptul că Israelul deţine arme nucleare, fiind ulterior condamnat pentru trădare. Din 1976 a fost angajat al reactorului nuclear de la Dimona, aflat în deşertul Neghev. 


În 1987 a primit premiul Right Livelihood, o variantă a premiului Nobel, acordat militanţilor pentru pace şi activiştilor pentru diferite cauze, iar de atunci organizaţia "Amnesty International" a cerut în mod constant eliberarea sa.


� "Rossiiskaia Gazeta", 15 aprilie 2004

